
A modern kor problémája: A közlekedési balesetek és a telefonhasználat

A biztonságos és zavartalan közlekedés közös érdek. A közlekedés összes résztvevőjétől elvárják a szabályok betartását, illetve ők is számítanak rá, hogy mindenki más is betartja azokat. Ennek ellenére évente több ezer baleset történik Magyarországon emberi hibából kifolyólag, előírás megszegése miatt.
Különböző tényezők játszhatnak szerepet közlekedési balesetek bekövetkezésében, például a járművek műszaki állapota, vagy az út és a környezete, de a leggyengébb láncszem az emberi tényező, hiszen a közlekedő figyelmét számtalan dolog befolyásolhatja: egyes gyógyszerek fogyasztása, vagy a hátsó ülésen zokogó gyermek, vagy az ugató kutya is káros tényezőnek mondható. Ezeket értem a közlekedésre negatív hatást gyakorló tényezők alatt, melyek a járművezetők és a közlekedők figyelmét vagy koncentrációképességé akadályozzák, szüneteltetik, ezáltal balesetveszélyt, rosszabb esetben balesetet okoznak. Ami manapság a leggyakrabban befolyásolja a volán mögött ülőket - az erre vonatkozó jogszabályt talán még a gyorshajtásnál is többen szegik meg - az a telefonhasználat. A mai világban, a fejlett technológiának köszönhetően, már talán nincs olyan személy, akinek autója lenne, de telefonja nincs. Az ember úgy gondolja, hogyha nem pillant a készülékre, nem veszi fel a hívást, nem válaszol az SMS-re a vezetés alatt, lemarad valamiről. Ez az a felfogás, ami miatt bekövetkezik a baleset. Az átlagember nincs tisztában a reakcióidővel, az azalatt befutott távolsággal, és a figyelemelvonás időszükségletének kapcsolatáról. Különböző szigorítások, szankciók bevezetése nélkül a jelenleginél is gyakoribbak és súlyosabb kimenetelűek lehetnek ezek a balesetek. Dolgozatom fő témájának emiatt választottam a mobiltelefon használata által végbemenő közlekedési baleseteket, azok elkerüléséhez vezető szabályok megfogalmazását. Célja a figyelemfelkeltés mellett olyan szabályok, szankciók, esetleg projektek kitalálása, amellyel a negatív tényezők okozta közlekedési balesetek száma lecsökkenthető.



